มือดีโผล่เอ็กซิมแบงก์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “สัมมากอบศักดิ์คณิสร์” โผล่ชิงเอ็มดีเอ็กซิมแบงก์
แหล่งข่าวจากธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า การสมัครดำรงตำแหน่งกรรมการผู้จัดการเอ็กซิมแบงก์ ได้ปิดสมัครลงแล้วเมื่อวันที่ 8 ส.ค. 2553 โดยมีผู้สมัครทั้งหมดจำนวน 4 คน และจากการพิจารณาข้อมูลคาดว่าจะผ่านการพิจารณาคุณสมบัติเบื้องต้นเพื่อทำการสัมภาษณ์แสดงวิสัยทัศน์แค่ 3 คนเท่านั้น
ผู้สมัครจำนวน 3 คน ประกอบด้วย นายกอบศักดิ์ ดวงดี รองกรรมการผู้จัดการธนาคารธนชาต อดีตเป็นกรรมการผู้จัดการ ธนาคารโนวาสโกเทีย (ประเทศไทย) และอดีต ประธานหอการค้าไทยแคนาดา ซึ่งถือว่าเชี่ยวชาญด้านต่างประเทศและมีสายสัมพันธ์ที่ดีกับนักลงทุนต่างชาติ
นายสัมมา คีตสิน ผู้อำนวยการศูนย์ข้อมูลอสังหาริมทรัพย์ ธนาคารอาคารสงเคราะห์ (ธอส.) ซึ่งมีตำแหน่งเทียบเท่ารองกรรมการผู้จัดการ ธอส. และเคยดำรงตำแหน่งเป็นกรรมการผู้จัดการศูนย์ข้อมูลเครดิตไทย (เครดิตบูโร) ซึ่งเป็นผู้มีความรู้ความสามารถสูงเป็นนักเรียนทุนอานันทมหิดล
นอกจากนี้ ยังมีนายคณิสร์ สุคนธมาน รองกรรมการผู้จัดการ สายงานบริหารการเงินและบัญชี ธอส. อดีตผู้บริหารบริษัทเงินทุน
แหล่งข่าวเปิดเผยว่า ผู้สมัครทั้งสามคน ถือว่ามีความสามารถและโอกาสที่ไม่ทิ้งห่างกันมาก เนื่องจากมีตำแหน่งระดับเดียวกันคือรองกรรมการผู้จัดการ และมีความเชี่ยวชาญด้านการเงิน การธนาคารมาโดยตรง น.ส.จุฬารัตน์ สุธีธร ที่ปรึกษาด้านเศรษฐกิจการคลัง สำนักงานเศรษฐกิจการคลัง (สศค.) กรรมการธนาคาร ประธานสรรหาอยู่ จะเชิญผู้สมัครมาสัมภาษณ์ และเสนอรายชื่อผู้ที่เหมาะสมให้คณะกรรมการของธนาคารในเดือนนี้
แหล่งข่าวเปิดเผยว่า กรรมการผู้จัดการคนใหม่ต้องมาขับเคลื่อนเอ็กซิมแบงก์ให้เป็นธนาคารเพื่อการส่งออกและนำเข้าให้มากขึ้นกว่าที่ผ่านมา ต้องมุ่งช่วยเหลือผู้ประกอบการเอสเอ็มอีให้มากขึ้น และต้องเน้นบทบาทเป็นธนาคารเพื่อการพัฒนา ปล่อยกู้ให้กับภาคธุรกิจที่สามารถนำเงินตราต่างประเทศให้เข้ามาในประเทศไทยได้มากขึ้น